Dispariție demnă de filmele de acțiune. Planul malefic pus la cale de un bărbat care nu accepta divorțul cerut de soție
Pe 2 februarie, în jurul orei 21:30, un bărbat cu o cască pe cap a intrat într-o clădire de apartamente dintr-un cartier exclusivist din Madrid, acolo unde stătea Ana Maria Knezevich Henao.
Femeia, originară din Florida, se afla în vacanță în Spania, plănuind să meargă într-o excursie în Barcelona alături de prietenii ei, peste trei zile, potrivit CNN.
O cameră de supraveghere l-a surprins pe bărbat blocând încuietoarea de la ușa blocului cu bandă adezivă. Acesta s-a uitat fix în cameră în timp ce o acoperea cu spray colorat. După o oră de la intrarea în bloc, bărbatul a ieșit din lift cu o valiză.
La scurt timp după, Henao a fost dată dispărută, iar nimeni nu a mai văzut-o de atunci. FBI a transmis în această săptămână că bărbatul misterios a fost arestat: este vorba despre soțul de care era femeia era separată.
David Knezevich, în vârstă de 36 de ani, a fost reținut pe Aeroportul Internațional din Miami, sâmbătă, pentru presupusa sa implicare în răpirea femeii, în acest caz fiind implicate autorități din două state.
Un spray cu vopsea, imaginile de pe camerele de supraveghere, plăcuțe de înmatriculare furate și mașini închiriate au ajutat autoritățile să ajungă la el. La fel și mesajele trimise unei femei pe o aplicație de dating și o căutare pe Google cu numele soacrei sale.
Avocatul bărbatului a transmis, în februarie, că acesta este nevinovat și că nu a fost niciodată în Spania.
Knezevich și Hanao locuiau în Florida, unde dețin mai multe proprietăți în Fort Lauderdale. De asemenea, aceștia lucrează ca CEO, respectiv project manager la compania EOX Technology Solutions.
Aceștia plănuiau să divorțeze în urma separării pe care bărbatul nu și-a dorit-o deoarece nu voia să împartă bunurile materiale. Avocatul lui Knezevich spunând, însă, în februarie, că separarea a fost amiabilă.
Henao, în vârstă de 40 de ani, a plecat din Miami către Spania a doua zi de Crăciun. La momentul dispariției sale, după șase săptămâni, soțul ei se afla în țara sa natală, Serbia, avocatul său spunând că nu are legătură cu incidentul, în februarie.
Knezevich a vorbit cu poliția din Spania, a oferit datele cardului său de credit și alte informații, fiind cooperant în cadrul anchetei.
Însă oficialii federali au arătat dovezi potrivit cărora bărbatul a zburat din Miami și Turcia în ianuarie, apoi a mers în Belgrad, Serbia, de unde a închiriat o mașină pe 29 ianuarie.
Patronul agenției de închirieri autoturisme a spus anchetatorilor că mașina a fost adusă înapoi la mijlocul lui martie, cu geamurile vopsite și cu alte plăcuțe de înmatriculare, și că ar fi călătorit aproximativ 7.700 de kilometri.
Alte camere de supraveghere au surprins aceeași mașină, cu geamuri vopsite, lângă Madrid, în noaptea de 2 spre 3 februarie. Avea plăcuțe de înmatriculare furate de la alte mașini, fiind văzută pe strada pe care stătea Hanao.
Femeia a fost surprinsă ultima dată de o cameră de supraveghere de la intrarea în clădire în după-amiaza zilei de 2 februarie. Aceasta obișnuia să vorbească în mod constant cu apropiații care se aflau în SUA. Hanao plănuia o călătorie în Barcelona alături de prietenii ei, pe 5 februarie, după cum spune fratele acesteia.
Cu două zile înainte de plecare, una dintre prietenele ei a primit un mesaj de pe telefonul lui Hanao în care aceasta spunea că va pleca câteva zile cu un bărbat pe care tocmai l-a cunoscut. „Am cunoscut pe cineva minunat!! Are o casă de vacanță la două ore de Madrid. Mergem acolo acum și o să stăm câteva zile. Semnalul nu e bun. Te sun când mă întorc”, scria în mesaj.
Presupusul bărbat ar fi abordat-o pe femeie pe stradă cu o zi înainte: „O conexiune minunată. Cum nu am mai avut”. Mesajul a fost scris în limba spaniolă cu ajutorul femeii cunoscute pe aplicația de dating, soția lui fiind originară din Columbia.
Însă prietena ei a spus că femeia a sunat-o cu câteva ore înainte de trimiterea mesajului și nu a menționat niciun bărbat.
Îngrijorările au apărut după ce aceasta nu a mers la gara din Madrid pentru a pleca în Barcelona. Echipele de intervenție au spart ușa apartamentului său, însă femeia nu era. De asemenea, lipseau și telefonul, laptopul și încărcătoarele.
Agenții federali cred că acel mesaj a fost trimis, de fapt, de soțul femeii.
Următoarea înfățișare în tribunal a lui Knezevich este programată vineri. Până în acest moment încă nu se știe ce s-a întâmplat cu soția lui.